《长庚绍兴十九年七月十九日尝游阳华后十有二》
宋代·李长庚

阳华近七里，不到余十年。
乃知声名锁，能障山水缘。
今日与邻曲，胜游追斜川。
瘦藤穿荦确，一叶弄潺湲。
岩扃隐翠竹，梵宇净青莲。
一笑蹑飞虹，毛骨清欲仙。
婆娑宝璎珞，放浪玉壶天。
曲肱卧盘石，涤耳听流泉。
片云飞雨来，更觉秋凛然。
酒尽与归去，千林昏暝烟。

作者简介：宋道州江华人，一作宁远人。高宗绍兴二十四年进士。历官五十年，仕至朝议大夫。廉洁自守，不事生产，惟积书数千卷。卒年八十六。有《冰壶集》。